寄何德固
作者：李之儀
朝代：宋

paragraphs: 元豐初得君，賜袍色可摘。
雍容戎馬間，爽氣凌秀色。
十年不相逢，頷鬚已有白。
京塵化人衣，歲月動阻隔。
夏屋如深山，排日許連席。
坐中多可人，一笑每墮幘。
人皆指爲誇，我輩日所惜。
于今已三見，爽氣若初得。
同言胡乃爾，前致作嬌客。
邊城久不雨，旱氣幾爍石。
俯仰數刻間，咫尺便南北。
寄聲不敢輒，問訊莫我獲。
但問深閉門，鴟坐較定力。
雙林舊家風，龐老真消息。
莫作分別想，認子却爲賊。
造門會有日，聊復銛戈戟。
準擬詰朝見，無或但堅壁。